Spoštovane dame in gospodje, cenjeni gostje,
 
danes smo tukaj zbrani, da obeležimo izjemno pomemben dan za našo državo – 25. junij, dan državnosti Republike Slovenije. Ob tej priložnosti se ozrimo nazaj na prehojeno pot, ki smo jo prehodili od razglasitve samostojnosti do danes in hkrati poglejmo v prihodnost, polno izzivov, a tudi priložnosti.

Pred natanko 32 leti smo se Slovenke in Slovenci podali na pot osamosvojitve, ker smo želeli živeti svobodni, v svoji lastni, demokratični in pravni državi in se osvoboditi okovov totalitarnega režima. Spominjam se tistega zgodovinskega dne, ko smo s ponosom sprejeli Deklaracijo o neodvisnosti, s čimer smo pridobili pravico do samoodločbe in ustanovili Republiko Slovenijo. To je bil ključni trenutek, ki je določil našo prihodnost in postavil temelje za razvoj svobodne, demokratične in neodvisne države. Sanjali smo pošteno in pravično Slovenijo, domovino v kateri bi se počutili varne.
 
Od takrat naprej smo se kot narod soočili z mnogimi izzivi in ovirami, vendar smo skozi zanos, trdo delo in vztrajnost uspeli doseči izjemne mejnike. Postali smo članica Evropske unija in zavezništva  NATO, krepili smo svoje gospodarstvo, izboljšali kakovost življenja naših državljank in državljanov in utrdili našo vlogo na mednarodnem področju. Danes smo lahko ponosni na doseženo, vendar ne smemo biti zadovoljni. Še veliko je dela, ki ga moramo opraviti, da bomo še naprej gradili in izboljševali status naše države.

Prav dan državnosti nas spominja, da smo vsi soustvarjalci naše prihodnosti. Vsi imamo odgovornost, da ohranjamo in negujemo vrednote, na katerih temelji naša družba, kot so svoboda, demokracija, strpnost in spoštovanje človekovih pravic. Skupaj moramo graditi povezanost in enotnost med vsemi državljani, ne glede na našo narodnost, vero ali politično prepričanje. Le tako lahko dosežemo napredek in uresničimo potenciale, ki jih kot narod prav gotovo imamo.
Varnostne okoliščine, v katerih je odraščala Slovenija, so se skozi leta spreminjale, spreminjalo pa so se tudi naše podnebje. Rožljanje orožja v soseščini je preglasilo grmenje hudih neviht, ki so zarezale v naše naravno okolje. Spopasti smo se morali z raznolikimi naravnimi in drugimi nesrečami in za ta namen oblikovali učinkovit sistem varstva pred naravnimi in drugimi nesrečami.

Kot poveljnik Civilne zaščite se zavedam, da je tudi naša vloga ključna pri ohranjanju varnosti, dobrobiti in zaščiti naših državljank in državljanov. V zadnjem desetletju smo bili priča različnim izzivom, ki so zahtevali našo pripravljenost, znanje in odzivnost. 

Naravna nesreča, kot je bil žled v letu 2014 je bila nesreča brez primere v zgodovini samostojne države. Pri odpravljanju njegovih posledic je sodelovalo več kot 50.000 operativnih pripadnikov različnih struktur, ki sodelujejo v sistemu zaščite, reševanja in pomoči.

Verjamem, da se še vsi dobro spominjamo tako imenovane »migrantske krize«, v letih 2015 in 2016. Strukture Civilne zaščite in drugi prostovoljci pod njenim okriljem so opravili izjemno delo pri oskrbi in nastanitvi migrantov v tem času.

Ko smo že verjeli, da nas kaj hujšega ne more doleteti, nas je v tem demantiral COVID 19 in tudi v tem primeru brez aktivne vloge Civilne zaščite ni šlo.

Ne nazadnje se spomnimo lanskega požara na goriškem krasu, ki je bil največji požar v naravi v zgodovini samostojne države, odličnega odziva vseh struktur Civilne zaščite, vključno s Slovensko vojsko in Policijo. Ne moremo pa mimo neverjetnega odziva naših državljanov in domačinov na območju požara.
Vse našteto in še veliko več tako imenovanih dnevnih dogodkov je obvladoval sistem, ki temelji na prostovoljstvu, saj je več kot 80% pripadnikov prostovoljcev, ki so opremljeni in delujejo na profesionalni ravni. Naša ekipa je sestavljena iz posameznikov, ki so pripravljeni tvegati tudi svoja življenja, za dobrobit ogroženih, tistih ki so vedno pripravljeni stopiti v akcijo, ko ljudje pomoč najbolj potrebujejo. Predanost, strokovnost in srčnost so temeljne kvalitete naših pripadnikov. S ponosom lahko rečem, da smo se izkazali, kar ne nazadnje potrjujejo tudi ankete o zaupanju državljanov in državljank v institucije. Med institucijami države je Civilna zaščita že vrsto let z naskokom na prvem mestu. Prepričan sem, da duh prostovoljstva, ki je tako močno prisoten v naših strukturah pozitivno vpliva na naše delo in na stanje celotne družbe, zato vsi skupaj skrbimo, da se krepi še naprej in se razširi v vse segmente naše družbe.
 
Ob dnevu državnosti se ne smemo ozirati le na dosežke, ampak tudi na izzive, ki nas čakajo v prihodnosti. Spreminjajoči se podnebni pogoji, povečana ogroženost zaradi naravnih nesreč in drugih izrednih dogodkov zahtevajo stalno pripravljenost in izboljšanje naših zmogljivosti. Naša naloga je zagotoviti, da bomo kos tem izzivom. Če se bomo vsi skupaj nalezli le delček duha naših prostovoljcev, bo ta naloga lažja.

V tem kontekstu moramo prav gotovo poudariti pomen sodelovanja in koordinacije med različnimi institucijami, agencijami ter prostovoljnimi organizacijami. Skupaj zmoremo več. Le z združenimi močmi lahko učinkovito obvladujemo takšne dogodke in zagotovimo varnost ter dobrobit naših ljudi. Slovenija je varna, ker jo imamo državljanke in državljani radi, ker jo spoštujemo in smo nanjo ponosni. Ker smo se vedno pripravljeni odzvati, ko nas potrebuje.
Danes, ko praznujemo našo državnost, naj bo to tudi priložnost za zahvalo. Zahvaljujem se vsem, ki delujejo na področju varstva pred nesrečami za neomejeno predanost in pripadnost. Vaše delo je ključno za dobrobit naše družbe, za varnost naše države in njenih državljanov. Skupaj smo močnejši, ne glede na to, s kakšnim varnostnim izzivom se spopada in ne glede na to, koliko prostovoljnega dela in časa bo treba vložiti, da ta izziv obvladamo.

Iskrene čestitke vsem ob dnevu državnosti ! Naj bo naša enotnost, pogum in odločnost vodilo prihodnjih prizadevanj. Skupaj bomo gradili boljšo prihodnost za našo državo in njene prebivalce.

NAJ ŽIVI SLOVENIJA! 
 

